刘过
嘉泰开乐日殿岩泾原郭季端邀游凤山自来美堂
结束战袍骑战马，冠军将军宛如画。
前呵小驻来美堂，箭去弓鸣飞鸟下。
青林路转入岧峣，湖亭海观争为高。
谁知凤舞龙飞外，虽有楼阁横云霄。
回旋左右皆游历，人物江山两英特。
风流标致梅岭梅，磊落胸襟石林石。
侧身更上天上行，好风吹下笑谈声。
山神川后领要束，遁走虎豹藏蛟鲸。
摩挲苔藓题诗去，万鼓声中白题舞。
众宾捧酒寿主人，将军自是擎天柱。
看山看水时一来，钱塘吴越何小哉。
指点中原百城在，功名逼人有机会。